Christiania Seildugsfabrik
Store norske leksikon,Teknologi og industri,Teknologi- og industrihistorie,Norsk teknologi- og industrihistorie,Norsk tekstilindustrihistorie
Christiania Seildugsfabrik var en norsk industribedrift som ble grunnlagt i 1856 ved Akerselva på Grünerløkka i Oslo. Fabrikken produserte seilduk, håndklær, kluter og en rekke andre tekstilprodukter, før den ble nedlagt i 1978.
Kunsthøgskolen i Oslo har hatt lokaler på Seilduken siden 2003. Historikk Grunnleggerne av fabrikken, som ble kalt Seilduken, var Henry Heyerdahl, O.M. Hauge, Thorvald Meyer og Chr. Brinch. Fabrikkbygningen var tegnet av Peter H. Holtermann og var den nest største bygningen i Christiania etter Det kongelige slott. Oppføringen av fabrikksbygninger pågikk i årene 1857–1858. Fra begynnelsen av 1859 var Christiania Seildugsfabrik i full drift.Christiania Seildugsfabrik startet med å lage seilduk til den norske skipsflåten. Etter hvert gikk den over til spinne- eller veveprodukter av hamp, lin eller jute. Det ble også laget fiskegarn og nøter ved fabrikken, i tillegg til håndklær og kluter. Arbeidsstokken var på det meste oppe i omkring 900 ansatte.Bedriften ble i 1960 fusjonert med Joh. Petersen A/S Linvarefabrik under navnet Fortex, som hadde både veveri og stofftrykkeri. Fabrikken ble lagt ned i 1978. Les mer i Store norske leksikon Norsk industrihistorie Litteratur Grieg, Sigurd (1948–1950). Norsk tekstil 1–2, Tanum